ประธานรัฐสภา สั่งประสานนัดประชุมวิป 3 ฝ่าย 6 กรกฎาคมนี้ หารือจะเดินหน้าประชุมสภาต่อหรือจะพักการประชุม
นพ.สุกิจ อัตโถปกรณ์ ที่ปรึกษาประธานสภาผู้แทนราษฎร ยืนยันสภาผู้แทนราษฎร มีมาตรการเข้มในการป้องกันการแพร่ระบาดของโรคโควิด -19 จะไม่ปล่อยให้เป็นคลัสเตอร์ใหม่อย่างแน่นอน โดยจะพยายามทุกวิถีทางเพื่อไม่ให้มีการแพร่ระบาด ดังนั้นจึงไม่มีเหตุผลอะไรที่สภาจะหยุดการทำงาน แต่ทั้งนี้ นายชวน หลีกภัย ประธานรัฐสภา ไม่ได้เป็นผู้ที่ใช้อำนาจตัดสินใจเพียงลำพังโดยขอให้นายสุชาติ ตันเจริญ รองประธานสภาผู้แทนราษฎร นัดประชุมวิป 3 ฝ่ายคือ วิปฝ่ายค้าน วิปรัฐบาลและวิปวุฒิสภา รวมทั้งตัวแทนจากรัฐบาล โดยนัดประชุมกันในวันที่ 6 กรกฎาคมนี้ เพื่อตัดสินใจว่าจะดำเนินการอย่างไรต่อไป โดยใช้เหตุและผลเพื่อให้สามารถทำงานได้ โดยที่ยังมีความปลอดภัยส่วนกรณีที่มีรายงานว่ามีคลัสเตอร์เจ้าหน้าที่และมีการปิดบังข้อมูลนั้น ที่ปรึกษาประธานสภาผู้แทนราษฎร กล่าวว่า ได้คุยกันเรื่องนี้โดยตลอด ซึ่งตนเองในฐานะที่ดูแลเรื่องนี้ขอยืนยันว่าไม่เป็นความจริงและทุกกรณีได้รับทราบและรายงานประธานรัฐสภาทุกครั้ง จึงยืนยันได้ว่าไม่มีการปกปิดข้อมูลแต่อย่างใดและกรณีเจ้าหน้าที่ชวเลขที่สามีป่วยโรคโควิด-19 นั้น ได้มีการตรวจเชื้อแล้วผลเป็นลบและเจ้าหน้าที่ที่ใกล้ชิดก็ตรวจแล้วผลเป็นลบเช่นกัน